
Ilipita miaka kadhaa toka aliyekuwa waziri wa ulinzi auawe, pia vijana wa rafiki yake wa karibu kujua muuaji ni nani. Aliyepatikana jina lake, sambamba na taarifa zingine. Vyombo vya usalama vikaamua kumsaka, ila mtoto wa kiume wa marehemu alitaka kumpata alipe kisasi mwenyewe.

Muuaji hakuonekana wala kufika karibu na familia yake. alipotea kimaajabu kwa miaka kumi. Aliishia maisha ya chini, akionana na mkewe kwa usiri mkubwa. Hakutaka kukutana na wanae, akijua wazi angejianika na wanaomtafuta wangempata.

Asijue kama EASA walishashika fununu yake, walipanga kumfuatilia na walishajua alipo. Akiishi kiduni kujificha, jambo ambalo liliwafanya wampe jicho la umakini. Ila mambo yakaja kuharibika baada ya yule aliyemtuma aue hapo mwanzo kumtaka akafanye kazi nyingine.

Alipogoma sababu ya mwanzo hakutaka na hayupo tayari kuendelea. Tishio likaikumba familia yake. ikabidi hapo ajitokeze kuwatetea. Muda huo ndiyo napo kukaibuka mchezo mwingine wa nyoka na chura. Kushambuliana kwa kuviziana. Akiihami familia yake.

Aliyemtuma kuua alipoona amegoma alipanga kumuua. Hakujua kama aliingia maji tena marefu. Kumbe muuaji yule hakushindwa kummaliza, na waliweza kumfanya lolote ile walimstahi. Naye akiwa na mwenzake waliyoshirikiana wakaamua kujibu mapigo. Ndiyo bwana alipojua aliingia maji marefu, mpaka mji aliukimbia alienda kujificha.

Maji marefu ni riwaya inayohusu ujasusi, visasi, hujuma, usaliti na upendo baina ya familia. Kazi nyingine inayomsimamisha Norbert Kaila akishirikiana na msaidizi wake kutimiza jukumu la kiofisi. Adui mkubwa wa taifa auawe, hakutakiwa hata kufungwa.

Kutana na wafanyabiashara wa madini waliyo na mafunzo hatari ya mapambano. Waliyoishia kuyatumia kulinda biashara zao, wakaja kuingiliwa masuala binafsi na mtu aliyetumia wadhifa kujiridhisha.

Majira ya saa sita ikielekea saa saba adhuhuri, jua likiwa limeshaanza kushika ukali maradufu. Kiasi kwamba waliyokuwa wakihangaika waliliona ukali wake, hasa la baada ya kuisha kwa kipupwe. Baridi ikafukuzwa na joto nalo likabisha hodi, ndiyo ukawa mwanzo wa hali ambayo watu waliitamani, ila kufika majira hayo walitaka kuona haipo.

Muda ambao walivaa masweta walitamani wangeyaweka chini. Walichoshwa na ubaridi uliyosumbua. Ukipiga sehemu mbalimbali, kwa nyuzijoto tofauti. Ila baada ya kuisha kwake na kuanza hali nyingine. Napo walitamani ile ya awali irejee ilihali waliomba iondoke. Toka lini mwanadamu akaridhika?

Mpaka ambao ofisi zao zipo jirani na barabara waliweka kivuli, wakiendelea na kazi zao zingine. Kwa kuweka mahema maalum au maturubai ilimradi jua lisiwachome. Mfanowe ni bwana fundi viatu, ambaye alikuwa mita kadhaa toka kilipo kituo cha daladala cha mtoni kwa Azizi Ally jijini Dar es salaam.

Huyu hakutumia paa majira yale yenye wingu, sambamba na upepo wa baridi. Ila kufikia majira hayo, ilimbidi tu atumie kujifunika na jua hilo. Huku akiendea na kazi zake kama kawaida. Hakutaka mkate wa siku umpite, ilihali hana sehemu nyingine ya kumwingizia kipato.

Kimwili alikuwa mnene wa wastani, mwenye kitambi kilichochomoza. Ngozi yake ikiwa maji ya kunde, uso wake ukiwa si mrefu wala mfupi. Kuanzia pembeni ya sikio mpaka kufika kidevuni, aliachia sharafa ambazo zilikuja kuunganika na ndevu zilizochanwa na kusimama vyema.

Bwana huyu machoni aliweka miwani ya plastiki iliyoonekana kuchakaa kama ilivyo nguo zake vilivyo. Aliendelea na shughuli za ushonaji viatu majira hayo, huku akiangalia wapita njia kama kuna mteja mpya aweze kumwona upesi asije kumpita hivihivi.

Ndipo hapo kwa kuangaza aliona pikipiki kubwa nyeusi, iliyokuja kuegeshwa karibu na kituo chake. Akamshuhudia mwanaume mrefu na mwembamba, aliyevaa fulana nyeupe na suruali ya kahawia ya kitambaa kigumu, mguuni akiwa na kiatu cheusi cha ngozi. 

Huyu kichwani alijifunika na kofia ngumu ya kukinga, ambayo ilifahamika ni sheria kila mwendesha pikipiki kuitumia.... aliposhuka alipiga hatua kujongea hadi alipo akamfanya aachie sindano yake ya kushonea na kumtazama kwa bashasha kuu. akijua wazi ni mgeni, ambaye alimjia kumwongezea hela ya haraka ukiachilia mbali zilizokuwa zikisubiri amalize kazi alizopewa.

Bwana yule alifikia kuketi kwenye benchi aliloliweka pembezoni kwa kiti kukuu alichokalia. Alipoketi tu alivua viatu vyake vya kutumbukiza, akabaki na soksi nyeusi. Ikambidi amsogezee kandambili aweke miguu yake upesi, asije kuchafuka kwa kukanyaga chini.

Alipokea viatu na kuanza kuvisafisha kwa haraka. Aliachana na vile vya kushona, sababu vilihitaji muda mwingi kuliko hivyo. Pindi akiendelea na kazi hiyo, ndiyo napo alisita ghafla. Masikio yake yalipokea sauti iliyomfanya akashindwa kuendelea na jukumu lake.

Ilikuwa ni sauti ambayo ilitolewa kwa silabi zilizopangwa na kubeba maana, tena ikiwa ile ambayo kwake hakutaka kusikia abadani. Ndiyo ikaja kutoka tena kwa mteja mpya, aliyemtegemea kumwingizia pesa ya haraka. Aliyepokea kazi yake, ila alifungua kinywa na kumfanya asite kuendelea nayo.

Alimtazama kwa umakini, mkono mmoja akiwa ameshika brashi na mwingine una kiatu kimojawapo. Ndiyo hapo bwana yule alirudia tena, “Black Mamba kwa kifupi hujulikana kama BM, mtambo uliyochakata kazi nyingi miaka zaidi ya kumi nyuma. Ila ulikuja kupotea mjini ghafla. Haukujulikana ni wapi ulipo”

“kijana unamaanisha nini?”, aliuliza akionesha kutoelewa, kisha aliendelea kusafisha kiatu kile

“Bernard Massawe maarufu kama BM, imeniwia muda mrefu sana kukutafuta. Isingekuwa hicho kidoti chini ya jicho na alama ya kovu dogo la kukatwa jirani na mdomo nisingekujua”

Alisita kwa mara nyingine na alimtazama kwa macho makali. Mwishowe alirudi kwenye hali ya kawaida na aliendelea, “unajua wanadamu ni wawiliwawili hapa duniani. Unaweza kuwa umeniona ukadhani ni yule kumbe siyo. Kijana usione tui ukadhani maziwa, naitwa Pazi Jamali mzaramo halisi toka Pembemnazi”

“ana binti aitwae Pendo, hivi sasa yupo kidato cha sita shule ya Tambaza. Anaishi na mama yake Mikocheni. Muda huu nikitoka nitapita shuleni kwao kumsalimia”, aliposema hivyo bwana yule alimtazama kwa umakini tena, mwishowe aliendelea kusafisha kiatu kama kawaida huku akisema, “umri wako kumtembelea binti wa shule ambaye si ndugu, huoni kama unaelekea kuhusishwa na kashfa ya kufuata mtoto wa shule”

“nitafanyaje baba yake anajikana, tumekwama na kuhitaji msaada wake ila bado hana muda wa kutusikiliza. Heri tukamfuate binti yake”, aliposema hivyo bwana aliyejitambulisha kama Pazi, alikamata brashi kwa nguvu hasa mpaka misuli ya mkono ilionekana. Mpaka alimfanya huyo kijana aishie kutabasamu, mkono mmoja akichezea kofia ya pikipiki.

Hatimaye aliamua kumwambia, “baharini kuna maji mengi sana, ila yakiwa bila mawimbi ni mepesi sana kuogelea sababu maji ya chumvi si mazito. Ila mtoni yakiwa mengi ni shughuli nyingine. Yana mawimbi na mazito, hayo ni maji marefu. Yanaweza kukuzamisha kaa nayo mbali”

“umekuwa ni mtu wa mafumbo sijakuelewa unataka kumaanisha nini”

“nakuusia tu unachotaka kukifanya si kitu kizuri. Huwezi jua ukubwa wake utakuwa vipi kama utaamua kukishikilia. Badili mtazamo wako kijana, kama papa mmoja umemkosa tega mwingine si kuingia himaya ya yule”

Kijana aliposikia hivyo aliishia kusikitika na kusema,  “ukiona hadi tunakuja kumwangalia mmoja, ujue hakuna namna na hatuna uhakika na hao wengine. Ndiyo maana tumefikia hivyo, kuna mtu huzaliwa mmoja kwa karne basi ndiyo huyu bwana wa kichaga aliyeamua kujibadili kabila. Kwanza ana binti mzuri na mrembo, aliyebeba umbo la mama yake la kinyakyusa akaja kuchukua sura ya kipole kama baba yake na weupe wa mama”.

Alipotamka hayo tu, bwana yule alishamaliza kusafisha kiatu cha pili. Hakuweka dawa kuvisafisha zaidi, aliishia kumuwekea mbele yake huku macho yakiwa kwa umakini mkubwa. Napo alimwambia, “hesabu nimekufanyia ihsani, vaa viatu vyako na uondoke. Sihitaji shilingi yako”.

Bwana yule aliishia kutabasamu baada ya kusikia hilo, aliingiza mkono mfukoni na kutoa noti ya shilingi elfu tano. Alipotaka kumpatia wala hakunyoosha mkono kuipokea, aliishia kumtazama tu mpaka aliiachia ikaanguka chini. Tena alifanya hivyo huku akiachia cheko la kebehi, lililofanya uso wa Pazi uishie kuongezeka ghadhabu.

“tafakari hayo niliyokwambia Pendo na yule mwingine Peter bado ni wadogo sana. Tambaza na Azania si mbali sana, kujigawa mara mbili inaisha”, alimalizia kuongea hayo huku akiifuata pikipiki yake, kiasi kwamba bwana yule aliishia kumtazama kwa chuki wala hakusema lolote lile.

Alipanda pikipiki yake na kuiondoa upesi sana. muda huohuo napo bwana yule alichukua simu ndogo ambayo ilielekea kuchakaa. Tena ilifungwa kwa mpira ili makasha yake yasije kuachana. Hiyo aliibofya akitafuta namba na kisha alikuja kuiweka sikioni. Baada ya kupokelewa aliongea, “usalama kwa madogo uwepo.... usiseme hakuna la hatari nimekwambia wewe na mwenzako hakikisheni wanakuwa salama. Mripoti kila jambo linalokuja huko”.

Aliposhusha simu chini alitafuta namba nyingine nayo aliipiga. Baada ya kupokelewa alisema “kuna mtu amenijua........... ndiyo hakikisha unawaambia wasikutane na yeyote na wala wasije wakathubutu kutoka nje ya hosteli hata kwa ruhusa halali......... siwezi kujua yatakuwa hadi lini, muhimu ni wabaki salama tu hata ikidumu milele sawa......... wajue kama nipo ili wawe hatarini? ..... hata mimi nawapenda ila hakuna jinsi....... fanya hivyohivyo nakuja tuonane sasa hivi”.

Alipokata simu hamu yenyewe ya kufanya kazi, ilitumbukia nyongo. Aliishia kukusanya kila kitu na kufunga sehemu salama. Akaenda kuhifadhi mahali alipozoea kuviweka kila alipoondoka jioni, jirani na kituo cha mafuta kilichopo makutano ya barabara ya hapo na ile iendayo Temeke.

Alishika njia na kuelekea upande wa magharibi upande wa Mtoni madafu. Uso wake ulijawa umakini mkubwa sana. alitembea kwa kukazana akionekana wazi alitaka kuwahi mahala. Asijue alipotoka pale, kuna mwingine aliyekuwa upande wa pili wa barabara jirani na kiwanda cha mikate.

“MKUU  AMETOKA SASA hivi nataka nimfuatilie........ kwanini nisimfuate?..... sawa natii amri”.

Ilikuwa sauti ya kijana aliyevaa mavazi mwonekano kama mpiga debe. Huyo aliweka vipachiko vya masikioni. Ndiyo alitumia kuongelea na simu yake, pasipo wengine kujua alifanya hivyo. Alimwangalia Pazi aliyeondoka zake akitamani kumfuata, ila aliishia kubaki asiende kulingana na maagizo.

Mpaka alipokuja kumpotea machoni mwake kwa kuingia mitaani. Ndiyo naye aligeuka na kufuata barabara iendayo Kurasini, ambayo ipo pembezoni mwa kiwanda cha kiwanda. Aliifuata hiyo kwa mitaa takribani miwili, mwishowe alikuja kufikia kwenye nyumba ya kulala wageni.

Hapo aliingia ndani kwa moja akipita geti kubwa, akanyoosha njia hadi uani kulipokuwa na sehemu iliyoanikwa taulo na mashuka yaliyofuliwa. Eneo hilo alimkuta kijana wa makamo aliyevaa suti nyeusi, aliyeketi kwenye benchi. Huyo alipomwona alimwashiria aketi jirani naye.

“kwanini hukutaka nimfuatilie?”

“unadhani ni kazi rahisi? Peke yako akikuona mara mbili kwenye nyendo zake, atakujua tu umetumwa. Usitake kunitoroshea ndege wangu”

“Ila mkuu N001 yule mtu alionana na jamaa mmoja mwenye pikipiki. Sijajua waliongea nini pale, unajua hata pesa sikuona akipokea aliiacha. Jamaa alipoondoka kaenda kumpa ombaomba yule”

“Hiyo ni black Money ndiyo maana hakutaka kuipokea. Itakuwa kuna mwingine amejua kama yupo pale. Yule bwana ni mtu hatari sana, ninatakiwa kumpata na kumfikisha sehemu husika”

“uzee ule kumbe ana kazi nzito”

“hakuwa vile ameamua kujipoteza mwonekano wake kusudi ajifiche. Anajua dunia imesahau ila EASA haijamsahau, aliondoa maisha ya waziri wa ulinzi kwa kupambana na timu yake yote hadi walinzi akaimaliza.”

“kumbe ana makubwa yake”

“ndiyo maana nikakwambia achana naye, kuna wenzako wapo kule wanaendelea kumfuatilia pia. Tena baada ya leo kambi ya hapa ondoeni, haina kazi tena”

“kwanini?”

“hawezi kurudi kuishi tena”

MAJIRA YA SAA TISA ambayo wanafunzi wengi huondoka, hasa wa shule ya sekondari Tambaza. Kulionekana makundi ya wanafunzi wakitoka kwenye geti la shule hiyo, wengine wakiwa wa kuishi humo ndani wakienda kununua vitu nje waje kurudi. Waliyobaki wakirejea makwao, au hosteli za nje walizoishi.

Mmojawapo alikuwa binti mrembo, aliyevaa sare za shule hiyo, sketi ya kijivu ilipauka na fulana. Huyu alisimama jirani na kibanda cha mlinzi getini, akitazama upande wa nje. Hakutoka sababu hakuwa na ruhusa ya kufanya hivyo. Aliishia kubaki hapo, ikionekana wazi alimsubiri mtu.

Haikuchukua muda mrefu, alionekana mwanafunzi wa kike aliyevaa sare kama zake. Huyo alirejea akiwa na mfuko wenye vitu ambao alimpatia kisha aliagana naye. ikambidi binti ageuke kurejea ndani, ila napo alisita baada ya kusikia akiitwa jina lake.

Alipoangaza mlangoni alimwona mwanaume aliyekuwa kule mtoni kwa Azizi Ally. Huyu aliweka pikipiki pembezoni mwa barabara, ila kabla hata hajaongea neno. Ghafla ilisimama gari aina ya Toyota Noah nyeusi. Hiyo ilimfanya aondoe pikipiki ambayo hakuizima upesi sana.

Binti alishangaa sana kutojua ilitokana na nini. Ila motokaa ya nyuma iliyokuja kuingia hadi usawa wa getini na kioo kushushwa. Akaonekana mwanamke mtu mzima aliyevaa fulana nyeusi, kwenye usukani kukiwa na mwanaume mwenye suti nyeupe.

“wewe mbona unaongea na watu wa hovyo?”, Mwanamke alilalamika.

“sijaongea naye mama, Halima aliniletea vitu hivi, nilipotaka kugeuka niondoke ndiyo kaniita, kabla hajaongea mmekuja nashangaa kaondoka upesi”, alijitetea.

Mwanaume aliyekuwa akiendesha gari aliposikia tu aliishia kusema, “kachukua vitu vyako muhimu, tunaenda kuongea na walimu wako. Tukitoka tunaondoka”. Amri hiyo ilimshangaza sana hakujua ni nani huyo aliyoitoa, aliishia kuduwaa hadi mama yake alipokaripia.

“fanya kama baba yako anavyosema wewe”, aliposikia hayo macho yalimtoka pima akimwangalia mtu huyo, alitamani kuendelea kumshangaa zaidi , ila karipio jingine lilitoka na kumuusia awahi upesi sana. hakuwa na jinsi zaidi ya kutii amri na kwenda huko.

Alipokuja kutoa kila kitu alikuta gari ile ipo chini ya mwarobaini pembezoni mwa uwanja wa mpira. Aliishia kuingia upande wa nyuma upesi sana, alipomwona kijana wa kiume mwenye sare za shule ya Azania aliyemtambua kama ni mdogo wake.

“nyinyi watoto yule siyo mtu mzuri, wote mmemwona akija kwenye shule zenu. Alianza kwako Peter na baadaye kaja hapa, isingekuwa baba yenu kurudi upesi sana akanijulisha mngekuwa hatarini”

“kwani mama yule ni nani? Baba alikuwa wapi miaka yote hiyo toka alipoondoka”, Pendo alianza kuhoji

Mama yake ikabidi aingilie hapohapo, “kuna wabaya walikuwa wakimtafuta akaamua kukimbia, hakuwahi kuwatelekeza na maisha yote tunayoishi ni yeye anayesimamia. Kama angejionesha basi eleweni muda huu mngekuwa hatarini. Kila siku alikuwa akiwasiliana nami, muda mwingine akija nyumbani hakutaka mumjue kwa usalama wenu”

“msikilizeni mama yenu”, Baba yao alisema kisha aliwasha gari, aliishia kuliweka gia na kuliondoa hapo. Hakutaka kuelekeza zaidi, akijua wazi kuna mengine hawakupaswa kuyajua. Ufupisho waliyopewa ulitosha kuwatuliza.

BWANA MWENYE PIKIPIKI siku hiyo alijiona na bahati mbaya sana. isingekuwa kuona kupitia kioo cha nyuma ile gari ilifika. Basi angejiweka hatarini zaidi, kwani alimshuhudia vyema mtu ambaye alimlenga, ambaye alinyoa nywele kwa mkato maalum na kuondoa ndevu zote.

Ndiyo maana aliondoka upesi sana na kuelekea upande wa makutano ya jirani na makaburi ya Tambaza. Alipopita kwa kasi na kunyoosha moja kwa moja, mpaka alipofika makutano ya kituo cha zimamoto. Akaja kuingia barabara ya Morogoro kwa kuelekea upande wa kulia, akielekea lilipo bonde la jangwani.

Akiwa njia hiyo ndiyo napo alipobaini hakuwa mwenyewe, aliongezewa msindikizaji. Mpaka ilimbidi aingie kushoto alipovuka daraja la kwanza la mto Msimbazi. Alichanja mbuga akipita eneo ambalo kuna maegesho ya malori ya mizigo, akaja kuibukia daraja jingine alilolivuka na kuingia upande wa mchikichini.

Yote hayo hakufanikiwa kutoroka, alikuja kujua bwana yule yupo nyuma. Tena safari hii akimfuata kwa kutumia pikipiki ileile kwa mwendo wa kumfukuza na si kumchunguza. Napo ilimbidi aongeze kazi huku akiwasiliana na wengine.

Walikuja kuibukia Ilala Boma kulipokuwa na maaskari ndiyo bwana yule alimwacha naye akizidi kuchanja mbuga akielekea upande wa jengo la Machinga. Safari yake baada ya kuzunguka sana, alikuja kufikia kigogo kwa luhanga. Alipofanikiwa kuingiza pikipiki yake kwenye karakana ya fundi seremala.

Aliiegesha jirani na jengo la kuundwa kwa mbao tupu. Alishuka na kuingia ndani akaja kutokea mahali penye samani kadhaa zilizoundwa na kumaliziwa. Aliishia kupita hapo na kuelekea nyuma kabisa, kulipo na meza ya kiofisi, sambamba na kuonekana mwanaume wa makamo aliyeketi akipitia rekodi za mauzo.

“wewe unaendelea kuhesabu hela tu. BM kaamka huko akija hizo hutozifaidi”, alisema kwa pupa mpaka bwana yule aliweka bunda moja chini.

“ameamka au ulimuamsha? Ulitakiwa kuongea naye kumpa taarifa ya kufanya kazi nyingine, siyo kwenda kuamsha umakini wake”

“unafikiri ningefanya nini kumwita aje kama mtu mwenyewe hataki kupokea kazi mpya. Hakuna namna zaidi ya kumshtua na kumtisha”, aliposema hivyo yule bwana alikimbilia kuchukua kikokotoo na kumrushia usoni kwa nguvu.

“mama ako wewe nilikwambia umwite taratibu na kumwambia, aje kurudi kazini. Unadhani ni wa kutishwa yule? Sasa kama kaiona sura yako jiandae kuzikwa”

“Banda usinitishe sasa”

“nikutishe nini? Nakwambia lazima aje kukufuata, sasa wewe baki hapa mjini. Ondoka upesi sana kama ukiendelea kuja hapa, sitaki nikuone ukija hapa ofisini kwangu wala kunipigia simu. Sihitaji ajue kama nimehusika”

“wacha

